Jaana Partin saarna Sateenkaarimessussa 28.6. 2024. 5.sh. Lk.13: 1-5, 3.vsk. Radiointi.

Jeesus saa Jobin postia eli huonoja uutisia. Evankeliumi kertoo kahdesta erilaisesta traagisesta tapahtumasta, jotka saivat laajaa julkisuutta Jeesuksen ajan Palestiinassa. Kaksi tapahtumaa ja niiden tulkitseminen. Näitä järkyttäviä tapahtumia yhdistää sama teema: viattomien uhrien sattumanvarainen kuolema.

Ensimmäinen oli mieltä kuohuttanut poliittinen väkivaltaisuus. Jerusalemiin matkalla olleet galilealaiset pyhiinvaeltajat joutuivat julman maaherran Pilatuksen mielivallan uhreiksi. Toinen oli rakennustyömaalla tapahtunut onnettomuus. Siloan vesitorni oli luhistunut ja sen alle menehtynyt 18 ihmistä.

Miksi näin kävi? Kuka tai ketkä ovat syyllisiä? Olivatko uhrit ehkä sittenkin ansainneet kovan kohtalonsa? Mitäs olit väärässä paikassa väärään aikaan, olet vääränvärinen ja -uskoinen ja muutenkin vääränlainen ihminen.

Mitä pahaa olen tehnyt, kun minulle näin huonosti kävi? Tämä on monen kysymys, kun elämässä saa osakseen kohtuuttoman kärsimyksen. Meissä asuu sitkeästi käsitys, että elämän koetellessa ihminen on itse siihen jollain lailla syypää. Että kaikki saavat ansionsa mukaan.

Perinteinen ajattelu, jota myös monet Vanhan testamentin tekstit heijastavat, edusti näkemystä, jonka mukaan vanhurskaat saavat hyvästä elämästään palkkion jo tässä elämässä: he elävät pitkään, pysyvät terveinä ja niin edelleen, kaikkea mahdollista hyvää ja menestystä.

Ja toisinpäin: ennenaikainen kuolema, sairaus ja muu kärsimys olivat synnin seurausta ja Jumalan rangaistuksia.

Hyvin yksinkertaista, hyvin suoraviivaista, hyvin nopeaa ja heppoista selittelyä, valmiita vastauksia. Mutta tällaista yksinkertaistavaa ajattelumallia myös kyseenalaistetaan.

Selkeimpänä esimerkkinä on Jobin kirja, josta tänään kuulimme otteen. Jobin kirja kritisoi sellaista puhetta vastaan, joka halventaa ihmistä liian helpolla selityksillä kärsimyksen syistä. Job oli hurskaudestaan kuulu mies, joka kuitenkin menetti omaisuutensa, kaikki lapsensa ja lopulta itse sairastuu vakavasti. Hänen ystävänsä eivät lohduttaneet häntä, vaan syyllistivät: Job on tehnyt jotain syntiä, koska näin kurjasti kävi ja hänen tulisi tunnustaa se. Job vakuuttaa viattomuuttaan ja vaatii Jumalaa tilille kärsimyksistään, tahtoen suorastaan haastaa Jumalan oikeuteen. Job ei päästä Jumalaa helpolla eikä toisinpäin.

Selittämättömän kärsimyksen äärellä tullaan väistämättä myös siihen kysymykseen, millainen on käsityksemme Jumalasta? Onko hän julma, kostonhimoinen tuomari, rankaiseva pelottava telottaja? Poissaoleva kaukainen mykkä Jumala, jota ei ihmisen, sinun eikä minun, elämä voi vähempää kiinnostaa? Onko hän syyllistävä, loputtomia näyttöjä ja suorituksia vaativa Jumala? Kaikkea pikkutarkasti kontrolloiva, helposti loukkaantuva Jumala, kaiken elämänilon tukahduttaja?

Meidät on luotu Jumalan kuvaksi. Mutta me taidammekin luoda Jumalan omaksi kuvaksemme, itsemme kaltaiseksi.

Kristillisessä uskossa kysymys ei viime kädessä ole siitä, millaisia me ihmiset olemme, vaan millainen on Jumala. Hänen armahtava rakkautensa on aina suurempi kuin mikään ihmisten tuomio tai syrjintä.

Jeesuksen elämäntarina kertoo siitä, millainen on Jumala. Hän on lähellä siinä, mikä on tuskallista, heikkoa, rikkinäistä. Uuden testamentin vastaus kärsimykseen on itse kärsimyksiin suostuva Jeesus. Hänkin joutui väkivallan uhriksi, vaikka oli viaton. Häntäkin sanottiin syntiseksi.

Päivän evankeliumissa Jeesus lopettaa kysymykset syyllisten etsimisestä. Hän torjuu ja tyrmää suoralta kädeltä syyn ja seurauksen lain. Hän kääntää peilin kyselijöitä kohti, jotka ajattelivat olevansa pelkkiä sivustakatsojia, kauhistelijoita. Kaikki ovat Jumalan edessä samassa asemassa, kukaan ei ole toista pahempi tai parempi. Ja jos ei käännytä Jumalan puoleen, huonostihan siinä käy.

Parannuksen tekeminen eli kreikan *metanoia* merkitsee mielenmuutosta, täyskäännöstä. Täyskäännöstä sellaisesta elämänsuunnasta, jossa on eksytty Jumalasta ja hänen hyvän tahdon tekemisestä, eli on käännytty toisia tai itseä tai elämää vastaan. Kääntyminen on kotiinpaluuta. Eikä kotiin tulla, ellei ole ainakin toivo siitä, että ehkä minut otetaan vastaan. Ehkä minutkin vielä armahdetaan.

On käännyttävä Jumalan puoleen, ei häntä vastaan. Joskus koettu paha ja kärsimys saa ihmiset katkeriksi Jumalaa kohtaan ja koviksi toisiaan kohtaan. On kova sydän ja kovemmat kädet. Mutta jos kärsimys vie lähemmäksi Jumalaa eikä kauemmaksi hänestä, on paha epäonnistunut.

Jumalan puoleen saa ja tulee kääntyä, vaikka (Jobin tavoin) huutaen. Hänen edessään omat rakennelmat sortuvat. Hänen luokseen saa tulla särkyneenä, murtuneena, kaikista selityksistä, kaikesta omasta riisuttuna. Parannus on Parantajan helliin käsiin jäämistä, ei itseparantelua eikä itseensä käpertymistä.

Hänen hoidossaan moni sydän avautuu myötätuntoon ja kääntymiseen myös toistemme puoleen. Ehkä siinä monet pikaiset tuomion sanat jäävät lausumatta.

Jumalan kuvana ihmisen tehtävä on heijastaa hänen rakkauttaan ja armoaan tässä kovassa ja armottomassa maailmassa. Ei meitä siis kutsuta sivustaseuraajiksi, saati syyllistämään uhreja, vaan Jumala kutsuu meidät katsomosta kentälle. Kulkemaan rinnalla, sitomaan haavoja, pyyhkimään kyyneleitä, antamaan toivoa.

Jeesus ei vain kehota kääntymään Jumalan puoleen, vaan hän itse kääntyy – ja on jo kääntynyt – meidän puoleemme.

Tämän Pride-kuukauden teema on ”Rauha ja toivo”. Kristuksen sovitustyön kautta on meillä rauha Jumalan ja toistemme kanssa, ja siksi meillä on myös toivo, toivo, joka kantaa ajasta ikuisuuteen.

Job huusi tuskansa Jumalalle. Niin teki myös päivän Psalminkirjoittaja: ”Kuinka kauan peität minulta kasvosi?”, hän kysyy, ja anelee: ”Katso minun puoleeni ja vastaa minulle, Herra, Jumalani!”

Miten heille kävi? Lopulta Job löytää – ei kaiken kattavia selityksiä – mutta rauhan. Psalminkirjoittaja löytää toivon pimeytensä keskellä. Ehkä mekin jonain päivänä saamme sydämestämme sanoa Psalmin tavoin: ”Minä laulan kiitosta Herralle, hän pitää minusta huolen.”